Kitba ta' Kevin Mercieca Illum il-ġurnata Malta qed tinbidel b'ritmu pjuttost mgħaġġel minħabba diversi raġunijiet, fosthom il-globalizzazzjoni, il-konsumiżmu, kif ukoll l-iżvilupp kontinwu fit-teknoloġija. Barra minn hekk, fl-aħħar mitt sena l-popolazzjoni Maltija rduppjat u kien hemm bidliet sinifikanti fid-demografija tal-pajjiż. M inkejja dawn il-bidliet li qed naraw iseħħu f'pajjiżna, xorta għad fadal diversi affarijiet li, bħala poplu Malti, jiddistingwuna minn popli oħra madwar id-dinja. Waħda minnhom hija s-sens ta' komunità u akkoljenza li teżisti fost il-poplu tagħna; xi ħaġa li vera tagħmilni kburi li jien Malti. Huwa minnu li attwalment il-ħajja saret mgħaġġla ħafna u kulħadd huwa mehdi bix-xogħol, iżda jibqa' l-fatt li bi ftit sforz kollettiv nistgħu nsibu ftit ħin biex ninvolvu ruħna aktar fil-komunità. Filwaqt li huwa tajjeb li nagħmlu użu mit-teknoloġija, min-naħa l-oħra huwa vitali li jkun hemm kuntatt reali man-nies ta' madwarna u mhux nibqgħu biss fuq bażi virtwali. Jeħtieġ nibnu relazzjonijiet ġodda ma' nies li ġejjin minn sfondi u kulturi differenti minn tagħna biex nitgħallmu minn din id-diversità. Fid-dawl ta' dan kollu, l-Istat irid jaħseb ukoll kif jista' jintegra lill-barranin li qed jgħixu f'Malta aktar mal-użanzi Maltin biex dawn tal-aħħar jifhmu aktar it-tifsira tas-sens ta' komunità Maltija. Il-festi huma sinonimi mas-sens ta' komunità li teżisti f'pajjiżna.Tieħu gost tara nies ta' kull ġenerazzjoni, b'mod speċjali żgħażagħ, li b'mod kollettiv jagħtu mill-ħin tagħhom biex jagħmlu xogħol relatat ma' din it-tradizzjoni Maltija li tmur lura għas-seklu sittax. Madankollu, apparti l-involviment fil-festi, hemm nies oħra involuti f'għaqdiet sportivi, politiċi, soċjoreliġjużi, ambjentali u kulturali tal-belt jew raħal ta' fejn jgħixu. Dawn wkoll ikomplu jsaħħu s-sens ta' komunità fil-lokalitajiet tagħna u tajjeb li ssir referenza għalihom ukoll għax kultant nagħtu wisq prominenza l-għaqdiet tal-festi aktar minn kull għaqda oħra. Għaldaqstant, dejjem tista' ssib xi ħaġa li tolqot il-gosti individwali tiegħek, iżda trid tagħmel sforz u tieħu l-inizjattiva. Apparti li tkun involut fil-komunità, jagħtik ħafna sodisfazzjon, jgħinek ukoll tagħmel ħbieb ġodda u tibni kuntatti importanti għall-futur. Huwa sabiħ li tagħti ftit mill-ħin tiegħek mingħajr ma tistenna xi ħaġa lura biex taħdem għall-ġid komuni tal-belt jew raħal fejn tgħix. Xi drabi nisimgħu lill-politikanti tagħna jargumentaw fuq il-ġid komuni u fuq kemm huwa importanti li nħarsu lejn l-interess nazzjonali tal-pajjiż. Fil-verità, huma x'qed jagħmlu b'mod tanġibbli biex joħolqu aktar mentalità ta' kolletiviżmu milli individwaliżmu fost il-ġenerazzjonijiet il-ġodda li telgħin? Bħala pajjiż jeħtieġ inkomplu naħdmu biex ikun hawn aktar sens ta' komunità fost il-Maltin, b'mod speċjali billi ninkoraġġixxu t-tfal tagħna biex ikunu aktar involuti fil-komunità, u dan irid jibda mit-trobbija. Dan is-sens ta' komunità li jeżisti fostna huwa parti mill-identità tagħna u jgħinna nissaħħu aktar fl-għaqda ta' bejnietna bħala poplu. Fuq kollox, is-sens ta' komunità jsaħħaħ il-valuri universali tagħna, b'mod speċjali dak tas-solidarjetà li nuru man-nies ta' madwarna, għax nitrawmu aktar fil-volontarjat.